Poštovani profesori, cijenjeni gosti, dragi studenti ,

Predstavlja mi čast i zadovoljstvo da vas pozdravim u ime nastavnika i saradnika i u svoje ime i podijelim trenutke proglašavanja najboljih na našem fakultetu na svim studijskim programima.

Medicinski fakultet je mjesto na kojem se oblikuju budući lideri u medicini, u istraživanju i zdravstvenom sistemu. Vaša posvećenost obrazovanju, inovacijama i humanizmu daje neprocjenjiv doprinos našem društvu. Kao dekan u i svoje ime i vaših profesora  mogu reći da smo ponosni na vaš rad i na rezultate koje postižete.

Danas je poseban dan, ne samo za naše studente već i za cijelu akademsku zajednicu Medicinskog fakulteta. Ovo je trenutak kada, uz dodjelu nagrada i toplih riječi, odajemo priznanje onima koji su se tokom studija izdvojili svojim izvanrednim rezultatima, posvećenošću i predanošću – našim najboljim studentima.

Dragi nagrađeni studenti,

Protekle godine bile su zahtjevne i izazovne. Prošli ste kroz beskrajne sate učenja, iscrpljujuće ispite i nezaboravne trenutke u učionicama i na kliničkim vježbama. Ali uz sve te izazove, pokazali ste izuzetnu izdržljivost, entuzijazam i strast za znanjem. Danas ste dokaz da se trud isplati

Postizanje izvrsnosti nije lako. Zahtijeva mnogo odricanja, discipline, marljivog rada i, prije svega, ljubavi prema znanju i pozivu kojem ste se posvetili. Vaši uspjesi nisu samo odraz vašeg truda već i inspiracija svima nama – profesorima, kolegama i budućim generacijama studenata.

Vaše akademsko postignuće nije slučajnost. Ono je rezultat vašeg nepokolebljivog zalaganja, ali i podrške vaših porodica i profesora. Naša uloga kao vaših mentora bila je da vas usmjeravamo, ali vi ste ti koji ste pokazali hrabrost i odlučnost da idete dalje i dosežete nove visine.

Ove nagrade nisu samo priznanje za prošli rad, već i odgovornost prema budućnosti. Očekujemo da će te, kao najbolji među nama, postati nosioci promjena, lideri u medicinskoj praksi, istraživanju i edukaciji. Vaša je obaveza da znanje koje ste stekli iskoristite ne samo za vlastiti uspjeh već i za dobrobit pacijenata i zajednice.

Želim da vam kažem da su vrata Medicinskog fakulteta uvijek otvorena za vas. Ovdje ste postavili temelje svoje karijere, ali ovo je samo početak vašeg profesionalnog puta. Nastavite učiti, istraživati i težiti ka izvrsnosti, jer medicina je dinamična nauka koja zahtijeva cjeloživotno obrazovanje.

Na kraju, neka vas ova priznanja podsjete da trud donosi rezultate i da ste na pravom putu. Budite ponosni na ono što ste postigli, ali uvijek težite ka novim izazovima i uspjesima.

U ime svih profesora i zaposlenika Medicinskog fakulteta, čestitam vam od srca i želim vam sreću i uspjeh u budućnosti.

Još jednom, čestitam našim  najboljim studentima. Koristim na kraju priliku da vam poželim srećnu Novu godinu i nastupajuće božicne  praznike, da vam poželim ličnu i porodičnu sreću i profesionalni uspjeh.

Dekan

Prof.dr Miodrag Radunović